Σαρδέλες escabeche (σαν σαβόρο)
Εύκολο, αν και πρέπει να το προγραμματίσετε αποβραδίς, με αρώματα μεσογειακά, αν και κατάγεται απ’ το Περού. Να πώς θα φτιάχνετε τις σαρδέλες στο εξής.
100 ml ελαιόλαδο, 24 σαρδέλες, καθαρισμένες από λέπια και εντόσθια, αλεύρι για το πανάρισμα, αλάτι, 100 ml ελαιόλαδο, 1 ξερό κρεμμύδι, ψιλοκομμένο, 1 μικρή καυτερή πιπερίτσα πεπεροντσίνο, θρυμματισμένη (σε όλα τα μπαχαράδικα) ή 1 φρέσκια ή ξερή πιπερίτσα τσίλι, σε μικρά κομμάτια, 2 σκελίδες σκόρδου, λιωμένες, 100 ml ξίδι από καλό κόκκινο κρασί, ξύσμα από 2 πορτοκάλια, ακέρωτα, κατά προτίμηση βιολογικά, 1 κουτ. σούπας φυλλαράκια θυμαριού, ψιλοκομμένα ή 1 κουτ. γλυκού ξερό, 3 κουτ. σούπας φυλλαράκια δεντρολίβανου, ψιλοκομμένα ή 2 κουτ. γλυκού ξερό, κοπανισμένο, 1 φύλλο δάφνης, 1/2 ματσάκι μαϊντανός, ψιλοκομμένος
 Για να φτιάξουμε σαρδέλες escabeche (σαν σαβόρο) αρχικά, ζεσταίνουμε το ελαιόλαδο, σε ένα τηγάνι, σε δυνατή φωτιά. Αλατίζουμε, αλευρώνουμε τις σαρδέλες και τις τινάζουμε ελαφρά.Τις τηγανίζουμε σε δόσεις, για 1/2 λεπτό από κάθε πλευρά, ίσα που να ροδίσουν. Τις στραγγίζουμε σε απορροφητικό χαρτί κουζίνας και τις βάζουμε σε ένα μικρό πυρέξ.Πετάμε το λάδι από το τηγάνι και σκουπίζουμε καλά το σκεύος με απορροφητικό χαρτί κουζίνας. Ζεσταίνουμε τα 100 ml ελαιόλαδο στο καθαρό πια τηγάνι, σε δυνατή φωτιά.Σοτάρουμε το κρεμμύδι, την καυτερή πιπερίτσα και το σκόρδο, για 20 δευτερόλεπτα.Προσθέτουμε το ξίδι, το ξύσμα, το θυμάρι, το δεντρολίβανο και τη δάφνη και μαγειρεύουμε για άλλα 5 λεπτά. Τέλος, ρίχνουμε τον μαϊντανό και ανακατεύουμε.Περιχύνουμε τις σαρδέλες με το ζεστό μείγμα του τηγανιού και αφήνουμε κατά μέρος, ώσπου να κρυώσει. Βάζουμε το σκεύος στο ψυγείο για όλο το βράδυ, σκεπασμένο με διαφανή μεμβράνη. Σερβίρουμε τις σαρδέλες escabeche (σαν σαβόρο) κρύες, με την ιδιότυπη μαρινάδα-σάλτσα τους και συνοδεύουμε με ψωμί και πράσινη σαλάτα.
Κρασί,Σαρδέλα,Σκόρδο,Ψάρι